# Castell de Cornellà

El Castell de Cornellà, també conegut popularment com el Castell del Borni, és una obra del municipi de Cornellà de Llobregat (Baix Llobregat) declarada bé cultural d'interès nacional. Aquest castell és un dels edificis emblemàtics de la ciutat de Cornellà de Llobregat, documentat des de 1204, tot i que probablement hi havia hagut un edifici més antic al mateix indret.

## Descripció

El castell, fet de carreus de pedra ben i units per morter d'argamassa, organitza les seves dependències entorn d'un pati quadrat. Hi ha torres quadrades als angles, que sobresurten per damunt de la fàbrica de l'edifici, de dues plantes. Segons dibuixos de l'arquitecte R. Puig i Gairalt, a la planta hi ha el celler i la capella, i al pis superior diverses cambres i salons. De les façanes cal destacar diversos finestrals gòtics geminats típics del gòtic refinat del segle xv. Al pati inferior hi ha finestres tapiades.
Finestra gòtica:
Una de les finestres geminades que es conserven al castell. D'estil gòtic avançat, corresponent al segle xv. Està formada de carreus ben tallats de pedra seca. Cada brancal està fet de tres peces sobre una base d'una sola pedra i coronada per dues pedres treballades formant arquets ogivals trilobats. Les pedres que formen els arcs descansen sobre els brancals i sobre una petita columneta fina amb capitell facetat cúbic amb la part inferior cònica. El capitell és el típic estilitzat gòtic que imita sintèticament el model corinti clàssic, amb roseta, collarí i fulles d'acant. És un capitell habitual de l'arquitectura gòtica catalana del segle xv. Alguns elements, com la columneta i la llinda dreta superior semblen posteriors, fruit d'una restauració mimètica moderna.

## Història

Es tracta d'un castell termenat. Documentat el 1067. És un gran casal d'estil gòtic, situat a l'actual barri Centre de Cornellà, construït i reformat en diverses èpoques. Està situat estratègicament a dalt d'un petit turó des del qual s'albira el delta del Llobregat i el tram final d'aquest riu, de Sant Boi a l'altra ribera.
La primera data segura del castell és de l'any 1308, quan pertanyia a Berenguer de Mallol. En aquesta data el castell tenia una capella dedicada a Sant Antoni. Segons l'historiador Bonaventura Pedemonte, el 1467 el castell fou confiscat a Joan de Ribes i cedit a Manaud del Guerri, partidari de Renat d'Anjou i capità seu al Llobregat. Sembla que fou en aquesta època que el castell sofrí danys per mor de la guerra civil catalana i que fou parcialment restaurat a finals del segle xv. Durant les centúries posteriors, el castell va pertànyer a diferents cases nobles catalanes, fins que l'any 1889 fou la seu del recent creat marquès de Cornellà, títol que recaigué en el jurista i polític Melcior Ferrer i de Bruguera.
Les excavacions arqueològiques realitzades a Cornellà indiquen que va existir un poblament continuat a la ciutat entre l'època romana i l'edat mitjana, situat a la zona entre l'església de Santa Maria i el castell.
En la documentació dels segles XI - XII hi consta una torre defensiva "in locum Cornelianus", sense especificar la ubicació precisa. L'estructura que es conserva actualment té el seu origen a finals del segle xiii i principis del XIV, com a centre d'una àmplia propietat, de la que els primers titulars van ser possiblement la família Cornellà, anomenada també Castellvell.
El castell és de planta quadrada, entorn d'un pati central, amb una torre a cada extrem. És construït amb pedra natural, a la base i a les torres, i terra pastada (tàpia), a la resta.
L'any 1992 el castell va ser adquirit per l'Ajuntament de Cornellà de Llobregat i tot seguit van començar les obres de rehabilitació i recuperació de l'edifici, acabades l'any 2000.
Des del 5 de maig del 2000, acabada la reconstrucció del castell, la primera i segona planta de l'edifici acullen l'Arxiu Històric Municipal de Cornellà. A la planta baixa s'hi pot visitar la sala d'exposicions, mentre que el pati és utilitzat per a diverses activitats: concerts, conferències, presentacions públiques...

## Referències

* ↑ Guaita i Jiménez, 2002, p. 50-54.
* ↑ poblesdecatalunya.cat, Castell de Cornellà (Cornellà de Llobregat - Baix Llobregat)
* 1 2 3 4 5 6 «Castell de Cornellà». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 24 desembre 2015].
* 1 2 3 4 5 Ajuntament de Cornellà de Llobregat, Història del castell de Cornellà Arxivat 2011-06-13 a Wayback Machine.
* 1 2 Mateos Rusillo, Santos M.. Respecte, indiferència o menyspreu : la (des)cura del patrimoni històric a Cornellà de Llobregat. 1a. ed. Cornellà de Llobregat: L'Avenç de Cornellà de Llobregat, 2007, p. 51-52. ISBN 978-84-935615-2-9.

## Bibliografia

* Guaita i Jiménez, Pere. Cornellà de Llobregat: recull gràfic 1890-1965. El Papiol: Efadós, 2002 (L'Abans (Efadós)). ISBN 84-95550-08-3.

## Enllaços externs

* «Castell de Cornellà». Inventari del Patrimoni Arqueològic i Paleontològic de Catalunya. Direcció General del Patrimoni Cultural de la Generalitat de Catalunya.
* Arxiu Històric Municipal de Cornellà Arxivat 2011-06-13 a Wayback Machine., situat al castell
* Castell de Cornella al blog de Castells Catalans